টিম ইন্ডিয়ার হয়ে অভিষেকের দিনেই জাতীয় সঙ্গীতের সময় চুইংগাম চিবিয়ে বিতর্কে জড়িয়েছিলেন পরভেজ রসুল। তা নিয়ে উত্তাল হয়েছিল দেশের ক্রিকেটমহল। তবে ছেলে বিপদে পড়তে এবার পাশে এসে দাঁড়ালেন পরভেজ রসুলের পিতা গুলাম রসুল।

সৌজন্যে ফেসবুক
নিজের পুত্রের সমর্থনে মুখ খুলে তিনি এবার বেনজিরভাবে আক্রমণ করলেন সৌরভ গঙ্গোপাধ্যায়কে। তাঁর অভিযোগ, এর আগে সৌরভও একই ভাবে চুইং গাম চিবিয়েছিলেন জাতীয় সঙ্গীত চলাকালীন। তবে তাঁকে এমন সমস্যায় পড়তে হয়নি। তিনি এক সংবাদমাধ্যমে সাক্ষাৎকার দিতে গিয়ে বলেন, ‘সৌরভকেও এর আগে দেখেছি একটি ম্যাচে জন গণ মণ গাওয়ার সময় চুইংগাম চিবিয়েছিলেন। তখন কোনও মিডিয়ার পক্ষ থেকে প্রশ্ন তোলা হয়নি পরভেজের মত।’

সৌজন্যে বিসিসিআই টিভি
তবে পরভেজ রসুলের পিতা অবশ্য ছেলের দোষ মেনে নিচ্ছেন। বলছেন, ‘অনেকেই মাঠে খেলতে নেমে চুইংগাম চেবায়। পরভেজও তার ব্যতিক্রম ছিল না। তবে জাতীয় সঙ্গীত চলাকালীন মুখ পরিষ্কার রাখা উচিত ছিল।’
এরপর গুলাম রসুলের সংযোজন, ‘ওকে বলেছি এরকম ভুল যেন পরবর্তীকালে না হয়।’